Nagyközségi Önkormányzat

       Polgármesterétől

J a v a s l a t

a Képviselőtestületnek

Öcsöd Nagyközségi Önkormányzat Közbeszerzési Szabályzatának jóváhagyására

Tisztelt Képviselőtestület!

Az Országgyűlés megalkotta a közbeszerzésekről szóló 2003. évi CXXIX. törvényt, amely 2004. május 1-én lépett hatályba. A közbeszerzési törvény a helyi önkormányzatok számára nem ad felhatalmazást helyi rendelet alkotására. 

Ugyanakkor a 6. § előírja, hogy az ajánlatkérők kötelesek meghatározni a közbeszerzési eljárásaik előkészítésének, lefolytatásának, belső ellenőrzésének felelősségi rendjét, a nevében eljáró, illetőleg az eljárásba bevont személyek, illetőleg szervezetek felelősségi körét és a közbeszerzési eljárásaik dokumentálási rendjét, összhangban a vonatkozó jogszabályokkal. 

A jogszabály szerint ennek körében különösen meg kell határozni az eljárás során hozott döntésekért felelős személyt, személyeket, illetőleg testületeket.

A fenti rendelkezésnek Öcsöd Nagyközség Képviselő testülete 2004 –ben eleget tett, ugyanakkor 2009. április 01–től, valamint 2010. január 01 –től a közbeszerzési törvény jelentősen megváltozott.  

A változások első sorban eljárási szabályokat érintenek, ugyanakkor a törvény egyes rendelkezései a jelenleg hatályos közbeszerzési szabályzatunkat is érintik.  

Ezen jogszabályi rendelkezésnek megfelelően elkészült az Öcsöd Nagyközségi Önkormányzat közbeszerzési törvény hatálya alá tartozó beszerzéseire vonatkozó új közbeszerzési szabályzat tervezete.

Javaslom, hogy a jelenleg hatályos 111/2004 /X.21./ számú határozattal jóváhagyott, valamint   Képviselőtestület 155/2005. /XII.20./ számú testületi határozatával módosított szabályzatot helyezzük hatályon kívül.

Kérem a Tisztelt Képviselőtestületet, hogy a javaslatban foglaltak alapján a közbeszerzési szabályzat tervezetét megtárgyalni és jóváhagyni szíveskedjenek.

Öcsöd, 2010. március 10.










Molnár Bálint










polgármester

Öcsöd Nagyközségi Önkormányzat

Közbeszerzési Szabályzata

Öcsöd Nagyközségi Önkormányzat Képviselőtestülete a közpénzek ésszerű felhasználása, átláthatóságának és széles körű nyilvános ellenőrzésének megteremtése, továbbá a közbeszerzések során a verseny tisztaságának biztosítása érdekében a közbeszerzésekről szóló 2003. évi CXXIX. törvény /továbbiakban: Kbt./ 6. §-ában meghatározott kötelezettségének eleget téve a közbeszerzési eljárások előkészítésével, lefolytatásával kapcsolatos tevékenységről, valamint a felelősségi rendről az alábbi szabályzatot alkotja.

I. A szabályzat hatálya

A szabályzat hatálya Öcsöd Nagyközség Önkormányzatának a Kbt. hatálya alá tartozó árubeszerzéseire, szolgáltatás megrendeléseire, építési beruházásaira, valamint építési és szolgáltatási koncesszióira /a továbbiakban együttesen: beszerzéseire/ terjed ki.

II. A közbeszerzési eljárások előkészítése

1. A Polgármester feladata:

· a közbeszerzési igények következő évi költségvetési koncepcióban való bemutatásának biztosítása,

· a tárgyévi költségvetési javaslatban a közbeszerzés értéke meghatározásának, a finanszírozási feltételek megfogalmazásának biztosítása,

· a közbeszerzési terv előkészíttetése az adott évre tervezett közbeszerzésekről, és Képviselőtestület elé terjesztése a tárgyévi költségvetési javaslattal, de legkésőbb április 15-ig,

· a közbeszerzési terv szükség szerinti módosításának előkészíttetése,

· a tárgyévi közbeszerzési terv nyilvánosságának, valamint legalább öt évig való megőrzésének biztosítása,

· a részvételi/ajánlati felhíváshoz szükséges műszaki dokumentáció elkészíttetése,

· a közbeszerzési eljárás lebonyolítójának és műszaki ellenőrének kiválasztása,

· a közbeszerzési eljárás lefolytatásához szükséges tervezési, tervezői, művezetési, valamint megbízási szerződések aláírása,

· a közbeszerzési eljárásban az ajánlatkérő nevében eljáró, vagy az eljárásba bevont személyek összeférhetetlensége vizsgálatának biztosítása,

· hivatalos közbeszerzési tanácsadó igénybevételére való javaslattétel Kbt. 9-11. §,

· a Kbt 16. §-a szerinti  éves statisztikai összegezés elkészíttetése,  jóváhagyása és a tárgyévet követő év május 31. napjáig továbbíttatása a Közbeszerzések Tanácsának,

· a Kbt. 42. §-a szerinti előzetes összesített tájékoztató elkészíttetése, jóváhagyása és hirdetmény útján történő közzétételének biztosítása.

2. A Képviselőtestület feladata:

· pénzügyi fedezet költségvetési rendeletben való jóváhagyása,

· közbeszerzési terv jóváhagyása, a Kbt 5. § /2/ bekezdése alapján annak szükség szerinti módosítása, 

· hivatalos közbeszerzési tanácsadó igénybevétele.

III.  A közbeszerzési eljárások lefolytatása

1. Jelen szabályzattal a Képviselőtestület a Kbt. 8. § /3/ bekezdése alapján 3 tagú bírálóbizottságot hoz létre, amelynek tagja:

· a polgármester,

· a Képviselőtestület által felkért és megbízott települési képviselő,

· a közbeszerzési eljárásba bevont lebonyolító – a közbeszerzés tárgya szerinti közbeszerzési és pénzügyi szakértelemmel rendelkező – munkatársa, ennek hiányában a  Polgármesteri Hivatal munkaköri leírása szerint közbeszerzési feladatokban közreműködő köztisztviselője.

2. A bírálóbizottság feladata:

· döntés a közbeszerzési eljárás lefolytatásának menetéről, az eljárás fajtájáról,

· a részvételi felhívás és dokumentáció, valamint az ajánlati felhívás és dokumentáció tartalmának meghatározása,

· a részvételi jelentkezések és az ajánlatok felbontása,

· az értékelési eljárás lefolytatása,

· döntési javaslat és szakvélemény készítése,

· a Kbt. 83. § /1/ bekezdés szerinti döntések meghozatala,

· a Kbt. 88. § /1/ bekezdés szerinti érvénytelenség megállapítása.

3. A Polgármester feladata:

· az eljárást megindító hirdetmény jogszerűségét ellenjegyzésével igazolja. 
· a közbeszerzési eljárás megindításának elrendelése,

· gondoskodik a helyszíni szemle lebonyolításáról,

· a közbeszerzési eljárási szakaszokat lezáró döntések meghozatala,

· biztosítja az ajánlatok elbírálásához szükséges összehasonlító számítások elkészítését,

· gondoskodik az eredményhirdetés lebonyolításáról,

· gondoskodik a közbeszerzési eljárás alapján megkötendő szerződések előkészítéséről, a közbeszerzési eljárás alapján megkötendő szerződést aláírja,

· jogorvoslati eljárás során az észrevételek, a Közbeszerzési Döntőbizottságnak, a bíróságnak címzett dokumentumok előkészíttetése, aláírása,

· jogorvoslati eljárás során képviseli az Önkormányzatot, vagy gondoskodik az Önkormányzatot képviselő személy kijelöléséről és meghatalmazásáról.

4. A lebonyolító feladata:

· tervezési feladatok ellenőrzésében való közreműködés, tervezői egyeztetéseken való részvétel,

· javaslattétel a közbeszerzési eljárás fajtájára, menetére,

· a részvételi, illetve ajánlati felhívás és dokumentáció tervezetének elkészítése,

· a Kbt.-ben előírt hirdetmények, jegyzőkönyvek elkészítése, hirdetmények közzétételéről történő intézkedés,

· a beérkezett ajánlatokról a Kbt.-ben, az ajánlati felhívásban és dokumentációban meghatározott szempontok szerinti részletes előzetes értékelési javaslat elkészítése,

· a bírálóbizottság munkájának segítése,

· a helyszíni konzultáció megszervezése, lefolytatása és az ott felmerülő kérdésekre történő válaszadás,

· a közbeszerzési eljárás eredményhirdetésének lebonyolítása,

· a közbeszerzési eljárás alapján megkötendő szerződés véleményezése.

5. A közbeszerzési eljárásba bevont lebonyolító hiányában a 4. pontban, a IV. Fejezet 6. pontjában foglalt feladatok végrehajtásáról a Polgármester köteles gondoskodni.

6. A Kbt. hatálya alá tartozó közbeszerzési eljárást lezáró határozat meghozatalára a Képviselőtestület jogosult.

IV. A közbeszerzési eljárások dokumentálásának rendje

1. A közbeszerzési eljárásokat azok előkészítésétől az eljárás alapján megkötött szerződés teljesítéséig írásban dokumentálni kell. Az eljárás előkészítésével, lefolytatásával és a szerződés teljesítésével kapcsolatban keletkezett összes iratot a közbeszerzési eljárás lezárulásától, illetőleg a szerződés teljesítésétől számított öt évig meg kell őrizni.

2. A közbeszerzési eljárások előkészítésének dokumentálásáról, valamint a dokumentumoknak a Kbt.-ben meghatározott határidő lejártáig való megőrzéséről a Polgármester gondoskodik.

3. A bírálóbizottság üléséről a tanácskozás lényegét tartalmazó jegyzőkönyvet kell készíteni. Ezen jegyzőkönyv részét képezik a bírálóbizottság határozatai, az elkészített döntési javaslat és szakvélemény, valamint a tagok indokolással ellátott bírálati lapjai. A jegyzőkönyv elkészítéséről a Polgármester gondoskodik.

4. A közbeszerzési eljárási szakaszt, illetve az eljárást lezáró határozatok előkészítéséről a Polgármester gondoskodik.

Az eljárási szakaszt lezáró határozatoknak tartalmazniuk kell az alábbiakat:

  -   a részvételre jelentkezők nevét, székhelyét,

 -   az esetleges érvénytelenségi okokat, és az érvénytelen részvételi jelentkezések 

      megjelölését,

 -    az esetleges alkalmatlansági okot, és a részvételre alkalmatlan jelentkezők

      megjelölését,

       -   az eredményhirdetés időpontját,

       -    a jogorvoslatra vonatkozó tájékoztatást.

    Az eljárást lezáró határozatoknak tartalmazniuk kell továbbá:

    - az ajánlatokban szereplő főbb, számszerűsíthető adatokat, amelyek a bírálati szempont

      alapján értékelésre kerültek,

· a nyertes ajánlattevő nevét, székhelyét és a nyertes ajánlat kiválasztásának indokait,  

  vagy

    - az eljárás eredménytelenségének megállapítását és annak indokait, továbbá

    - az elutasított, a kizárt, az alkalmatlan, illetve az érvénytelen ajánlatot tett ajánlattevők

      nevét, székhelyét, az elutasítás, a kizárás, az alkalmatlanság, illetve az ajánlat

      érvénytelenségének indokait.

5. A közbeszerzési eljárás során megkötött szerződés alapján történő teljesítés dokumentálásáról a Polgármester gondoskodik.

6. A Kbt. által meghatározott hirdetmények, jegyzőkönyvek elkészítése a közbeszerzési eljárás megbízott lebonyolítójának feladata.

V. A közbeszerzési eljárások felelősségi rendje

1. A Polgármester felel minden, a közbeszerzési eljárás folyamán hozott eljárást, illetve eljárási szakaszt lezáró határozatért, a közbeszerzési eljárás lefolytatásához szükséges, valamint a közbeszerzési eljárás alapján megkötött szerződés törvényességéért.

2. A bírálóbizottság tagjai egyetemlegesen felelnek a Kbt. 8. § /3/ bekezdésében meghatározott és egyetértő szavazatukkal támogatott bizottsági határozat, valamint döntési javaslat és szakvélemény törvényességéért.

3. A közbeszerzési eljárásban megbízott lebonyolítóként, illetve műszaki ellenőrként közreműködő személy/szervezet felel minden olyan döntésért, intézkedésért, mulasztásért, illetve az abból származó kár, költség, bírság megfizetéséért, amely a megbízási szerződésében meghatározott feladatok nem szerződés – szerinti teljesítése, illetve a jogszabályi előírások be nem tartása folytán keletkezik.

4. A Jegyző felelős a Polgármester feladatkörében a Polgármesteri Hivatal munkaköri leírásában közbeszerzési feladatokat ellátó köztisztviselők tevékenységének törvényességéért.

VI. A beszerzések megvalósítása, befejezése és aktiválása

1. A beszerzés megvalósítását csak a szerződés megkötése után és a pénzügyi fedezet rendelkezésre állása esetén lehet megkezdeni. 

2. A jelen szabályzat hatálya alá tartozó beruházások megvalósításánál műszaki ellenőr alkalmazása kötelező. A műszaki ellenőr feladatait, jogosítványait, felelősségét, az ellenszolgáltatás mértékét, ütemét, valamint az együttműködés módját megbízási vagy vállalkozási szerződésben kell rögzíteni.

3. A Képviselőtestület döntése szükséges, ha

- a beszerzési cél módosul,

- a beszerzési költség 10 %-kal meghaladja az előirányzatot,

- a beszerzés megvalósítása a tervezett évben nem valósul meg.

4. A Polgármester feladata:

· gondoskodik a beszerzés megvalósításához szükséges engedélyek beszerzéséről,

· biztosítja a hatósági előírások betartását és alkalmazását,

· biztosítja az üzembe helyezési eljárás szabályszerű lefolytatását,

· gondoskodik a szavatossági jogok érvényesítéséről,

· biztosítja az üzembe helyezéshez, az aktiváláshoz, a tulajdonjog bejegyzéséhez szükséges dokumentumok és adatok szolgáltatását,

· gondoskodik a beszerzésre vonatkozó rendelkezések műszaki, hatósági és pénzügyi előírásainak betartásáról,

· gondoskodik a közbeszerzési eljárás alapján megkötött szerződés módosításáról, illetve a szerződés teljesítéséről külön jogszabályban meghatározott minta szerinti tájékoztató elkészítéséről - azt jóváhagyja - és a Közbeszerzési Értesítő Szerkesztőbizottságának történő megküldéséről.  

5. A műszaki ellenőr feladata:

· a munkaterület átadás-átvételének megszervezése és lebonyolítása,

· műszaki ellenőri feladatok ellátása a vonatkozó jogszabály előírásainak megfelelően,

· tervezői, kivitelezői, üzemeltetői, hatósági egyeztetések megszervezése, lebonyolítása, dokumentálása,

· építési és felmérési naplók, számlák ellenőrzése, igazolása,

· szakhatóságokkal való kapcsolattartás,

· műszaki átadás-átvételi eljárás megszervezése és lefolytatása, dokumentálása, javaslattétel a teljesítés átvételére vagy az átvétel elutasítására,

· használatbavételi, és üzembe helyezési eljárás megszervezése,

· egyéves utó-felülvizsgálati eljárás lefolytatása, dokumentálása.

6. A beszerzés üzembe helyezését követően minden üzembe helyezett eszközt aktiválni kell. Az aktiválást, illetve az érték megállapítást a beszerzési költség alapján kell elvégezni, figyelemmel a számviteli jogszabályok előírásaira.

7. A beszerzés pénzügyileg akkor tekinthető befejezettnek, ha a beszerzéssel kapcsolatos valamennyi kifizetés megtörtént.

8. A beszerzés teljes befejezésének időpontja az üzembe helyezés – több szakasznál az utolsó üzembe helyezés – időpontja, illetve a használatba vételi engedély kiállításának napja.

9. A beszerzés megvalósításának, befejezésének és aktiválásának dokumentálásáról a Polgármester gondoskodik.

VII. A beszerzések pénzügyi fedezete

1. Az éves beszerzések pénzügyi fedezetét az Önkormányzat éves költségvetési rendeletében biztosítja.

2. A kifizetések ütemezését a közbeszerzési eljárások lefolytatásához szükséges, illetve a közbeszerzési eljárások alapján megkötött szerződésekben kell rögzíteni. Kifizetés csak a műszaki ellenőr, illetve a teljesítés igazolására jogosult személy által igazolt számla alapján teljesíthető.

3. Előleget biztosítani csak önkormányzat érdekében, kellő fedezet ellenében lehet. A fedezetet a szerződésben tételesen rögzíteni kell.

4. A beszerzések határidőre történő megvalósítása érdekében a közbeszerzési eljárás lefolytatásához szükséges, illetve a közbeszerzési eljárás alapján megkötött szerződésekben a késedelem esetére kötbért kell kikötni.

VIII.  Záró rendelkezések

1. E szabályzat jóváhagyásával egyidejűleg lép hatályba.

2. E szabályzat rendelkezéseit a hatályba lépést követően jóváhagyásra, illetőleg engedélyezésre kerülő beszerzésekre teljes körűen alkalmazni kell.

3. A jelen szabályzatban nem szabályozott kérdések tekintetében a Kbt. és a vonatkozó jogszabályok rendelkezései irányadóak.

4. A jelen szabályzat hatálya alá nem tartozó beszerzések tekintetében is tiszteletben kell tartani az Európai Gazdasági Közösség létrehozásáról szóló Római szerződésben és annak módosításában foglalt eljárási alapelveket /különösen: a verseny tisztasága és nyilvánossága, az esélyegyenlőség és egyenlő elbánás elve/.

Felelős: Molnár Bálint polgármester 

Határidő: folyamatos

Értesülnek: Polgármester 

                   Jegyző

Öcsöd, 2010. március 10.










Molnár Bálint










polgármester 

Öcsöd Nagyközségi Önkormányzat Képviselőtestülete a Közbeszerzési Szabályzatát a …../2010. /III.18./ számú határozatával jóváhagyta, egyidejűleg a 111/2004 /X.21./ számú határozattal jóváhagyott, valamint a 155/2005. /XII.20./ számú testületi határozatával módosított szabályzatot helyezzük hatályon kívül.

